Gandia acull aquest dissabte la XVII edició del Trofeu José Mª Ángel 'Pitet'
02 abril 2025

## Gandia acull aquest dissabte la XVII edició del Trofeu José Mª Ángel 'Pitet'02 abril 2025Última actualització: 02 abril 2025

![](../gestion/img/c7d3327137ab9a31f6116715078b3b86c6d600dfe8e873099e08b43a199effd8.jpg)  
  

El regidor d’Esports, **Jesús Naveiro**, i la presidenta del Club de Natació i Esports de Gandia (NIE), **Pilar Martí**, han presentat hui la **XVII edició del Trofeu José Mª Ángel Pitet.**

La competició se celebrarà aquest dissabte, 5 d’abril, a la piscina municipal de Gandia i comptarà amb diferents modalitats, algunes de les quals seran individuals i altres de relleu per equips. Els esportistes competiran en sis carrils de 25 metres.

Pel que fa a les categories, els nadadors seran prebenjamins, benjamins o alevins. "És una prova entranyable i especial on els més menuts són els protagonistes", ha comentat Naveiro.

La jornada consta de diferents modalitats (esquena, papallona, braça, relleu, etc.) i es dividirà en quatre sessions: dues primeres al matí, que començaran a les 10 i acabaran a les 13 hores, i dues més a la vesprada, que començaran a les 17 i acabaran a les 20 hores. Els esportistes hauran d’acudir a les 8.30 i a les 15.30 hores, respectivament.

Abans de la primera sessió, els més menuts, que no entren en la categoria de prebenjamins però ja tenen cinc o sis anys, faran una exhibició en la qual nadaran 25 metres. "_Volem inculcar l’esperit de la natació i de la competició des de ben joves per transmetre els valors de l’esport"_, ha mencionat Martí.

Quant als premis, es lliuraran medalles als tres primers classificats per categoria en cada prova individual i als tres primers equips de les proves de relleus. En cas d’empat, la classificació es decidirà atenent el nombre més gran de primers llocs obtinguts.

Pel que fa a la participació, la presidenta del NIE ha destacat que enguany s’han presentat 11 equips procedents de la Comunitat Valenciana i Madrid i que la participació s’ha disparat, passant dels 135 participants de l’any passat als 245 d’aquesta edició, dels quals 108 seran xiquets i 137 xiquetes.